钦定古今图书集成/理学汇编/学行典/第133卷 > 淮南子 > 《原道训》
## 钦定古今图书集成/理学汇编/学行典/第133卷 > 淮南子 > 《原道训》

“昔者夏鲧作三仞之城，诸侯背之，海外有狡心。禹知
天下之叛也，乃坏城平池，散财物，焚甲兵，施之以德，
海外宾伏，四夷纳职，合诸侯于涂山，执玉帛者万国。
故机械之心，藏于胸中，则纯白不粹，神德不全，在身
者不知何远之所能怀。”是故革坚则兵利，城成则冲
生。若以汤沃沸，乱乃逾甚。是故鞭噬狗，策蹄马而欲
“教之，虽伊尹、造父弗能化。”欲害之心亡于中，则饥虎
可尾，何况狗马之类乎？故体道者逸而不穷，任数者
劳而无功。夫峭法刻诛者，非霸王之业也；棰策繁用
者，非致远之术也。离朱之明，察箴末于百步之外，而
不能见渊中之鱼；师旷之聪，合八风之调，而不能听
十里之外。故任一人之能，不足以治“三亩之宅也。”修
道里之数，因天地之自然，则六合不足均也。是故禹
之决渎也，因水以为师；神农之播谷也，因苗以为教。
夫萍树根于水，木树根于土，鸟排虚而飞，兽跖实而
走，蛟龙水居，虎豹山处，天地之性也。两木相摩而然，
金火相守而流。员者常转，窾者主浮，自然之势也。是
故春风至则甘雨降，生育万物，羽者妪伏，毛者孕育，
草木荣华，鸟兽卵胎，莫见其为，而功既成矣。秋风下
霜，倒生挫伤，鹰雕搏鸷，昆虫蛰藏，草木注根，鱼鳖凑
渊，莫见其为者，灭而无形。木处榛巢，水居窟穴，禽兽
有芃，人民有室，陆处宜牛马，舟行宜多水，匈奴出秽
裘，于越生葛𫄨，各生所急，以备燥湿，各因所处，以御
寒暑，并得其宜，物便其所。由此观之，万物固以自然，
圣人又何事焉。